Diari Oficial de la Generalitat Valenciana


Sumari del DOGV 2969, del 11-04-1997 (1997/6715)

ACORD de 21 de gener de 1997, pel qual la Conselleria de Treball i Afers Socials efectua una comanda de gestió en relació amb el Pla per a la Millora de l'Ocupació Rural (Pamer IV) a la Conselleria d'Agricultura i Medi Ambient, a través de les seccions forestals dels seus serveis territorials.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2969

Data del DOGV
:   11-04-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/6715


Data del document
:   21-01-1997

Organisme emissor
:   Conselleria d'Ocupació, Indústria i Comerç

Tipus de document
:   Acord

ACORD de 21 de gener de 1997, pel qual la Conselleria de Treball i Afers Socials efectua una comanda de gestió en relació amb el Pla per a la Millora de l'Ocupació Rural (Pamer IV) a la Conselleria d'Agricultura i Medi Ambient, a través de les seccions forestals dels seus serveis territorials.  
València, 21 de gener de 1997.  
Reunits:  
D'una part, l'Honorable Sr. José Sanmartín Esplugues, conseller de Treball i Afers Socials de la Generalitat Valenciana.  
I de l'altra, l'Honorable Sra. Mª Àngels Ramón Llin i Martínez, consellera d'Agricultura i Medi Ambient de la Generalitat Valenciana.  
Manifesten:  
Que, d'acord amb les competències que té atribuïdes, la Conselleria de Treball i Afers Socials subministra els fons per al Pla de Millora de l'Ocupació Rural (Pamer IV), establert mitjançant l'Ordre de 22 de novembre de 1996 (DOGV núm. 2.879, de 22 de novembre de 1996) i que, en la seua execució, estan previstes, entre d'altres, la realització de tasques relacionades amb l'atenció de la muntanya, especialment la neteja selectiva del bosc baix, la poda dels arbres i el manteniment i la millora de faixes de protecció, tallafocs i àrees recreatives, sendes i basses per a ús en tasques d'extinció d'incendis.  
Atès que la Conselleria de Treball i Afers Socials no posseeix el personal tècnic capacitat i especialitzat en la supervisió de les tasques realitzades en les muntanyes, que puga controlar la realitat i qualitat d'aquests treballs, això comporta que la Conselleria d'Agricultura i Medi Ambient, que és competent en matèria de muntanya i d'aprofitaments forestals, aporte una especial col·laboració d'ordre tècnic, en el desenvolupament dels treballs pertinents.  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 15, estableix que la realització d'activitats de caràcter material, tècnic o de serveis de la competència dels òrgans administratius, podrà ser encomanada a altres òrgans d'aquesta o de distinta administració per raons d'eficàcia o quan es posseesquen els mitjans tècnics idonis per al seu exercici. Segons aquest precepte, la comanda de gestió entre òrgans administratius corresponents a la mateixa administració pública s'haurà de formalitzar mitjançant un acord exprés dels òrgans intervinents, si no n'hi havia una altra previsió en la normativa pròpia.  
En conseqüència, ambdues conselleries subscriuen aquest   
Acord de comanda de gestió  
Primer  
La Conselleria de Treball i Afers Socials sufragarà les despeses de les actuacions compreses en el Pamer IV, en els termes que figuren en l'Ordre de la citada Conselleria de 22 de novembre de 1996 (DOGV núm. 2.879, de 28 de novembre de 1996).  
Segon  
La Conselleria de Treball i Afers Socials encomana el seguiment tècnic dels treballs previstos en el Pamer IV, relacionats amb l'atenció de la muntanya, a la Conselleria d'Agricultura i Medi Ambient, a través de les seccions forestals dels serveis territorials  
Els agents forestals o mediambientals de la Conselleria d'Agricultura i Medi Ambient, d'acord amb les instruccions tècniques de les seccions forestals dels serveis territorials, comprovaran, sota la supervisió dels seus caps immediats, la correcta execució dels treballs regulats en aquest acord i la seua adequació a la legislació forestal vigent.  
Tercer  
Mensualment serà redactat un informe pel tècnic forestal de la zona amb el vistiplau del cap de secció forestal i un informe global una vegada finalitzats els treballs corresponents. Aquests informes es remetran a la Direcció General de Treball de la Conselleria de Treball i Afers Socials, a través de la Direcció General de Desenvolupament Forestal de la Conselleria d'Agricultura i Medi Ambient.  
Quart  
La comanda efectuada a la Conselleria d'Agricultura i Medi Ambient per al seguiment tècnic dels treballs del Pamer IV relacionats amb la muntanya, a través de les seccions forestals dels serveis territorials, no transfereix la titularitat de la competència de la Conselleria de Treball i Afers Socials en matèria d'ocupació ni dels elements substancials del seu exercici i, per això, escaurà a aquesta Conselleria dictar tots els actes o resolucions de caràcter jurídic que donen suport o en els qual s'integre l'activitat objecte d'aquesta comanda.  
Cinquè  
Ambdues parts firmants, en l'àmbit de les seues competències, deleguen respectivament, en els directors generals de Desenvolupament Forestal i de Treball la resolució dels dubtes i de les incidències que plantege l'aplicació d'aquest acord.  
Sisè  
El termini de vigència d'aquesta comanda de gestió serà el corresponent a la durada temporal del Pamer IV.  
Setè  
Es publicarà aquest instrument de formalització de la comanda de gestió al Diari Oficial de la Generalitat Valenciana.  
I perquè conste i tinga els efectes oportuns, en prova de conformitat, firmen els compareixents aquest acord al lloc i en la data dalt indicats.  
La consellera d'Agricultura i Medi Ambient  
Mª Àngels Ramón-Llin i Martínez  
El conseller de Treball i Afers Socials  
José Sanmartín Esplugues